Det Økonomiske og Sociale Udvalgs udtalelse om »Kommissionens forslag til Rådets direktiv om stikprøvekontrol af trafiksikkerheden af erhvervskøretøjer, som færdes inden for Fællesskabet« (98/C 407/20)

Rådet for Den Europæiske Union besluttede den 8. juni 1998 under henvisning til EF-traktatens artikel 75, stk. 1, litra c) og d), at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Michael Kubenz til ordfører. Sektionen vedtog sin udtalelse den 15. juli 1998.

Det Økonomiske og Sociale Udvalg vedtog på sin 357. plenarforsamling af 9. og 10. september 1998, mødet den 9. september 1998, med 111 stemmer for og 1 hverken for eller imod, følgende udtalelse.

1. Indledning

1.1. Med vedtagelsen af direktiv 96/96/EF () er det allerede sikret, at erhvervskøretøjer skal til teknisk kontrol i tekniske kontrolcentre en gang om året.

1.2. I overensstemmelse med forordning (EØF) nr. 4060/89 () ændret ved forordning (EØF) nr. 3356/91 () gennemfører medlemsstaterne i forvejen en række kontroller, som vedrører gennemførelsen af EU-forordninger og internationale konventioner om tekniske og andre krav til køretøjer på vejene. Disse kontroller skal gennemføres uden diskrimination på medlemsstaternes område og må ikke længere gennemføres ved grænserne.

2. Kommissionens direktivforslag

2.1. Kommissionen har det udgangspunkt, at en årlig teknisk kontrol ikke giver tilstrækkelig garanti for, at erhvervskøretøjerne på vejene er tilstrækkeligt vedligeholdt året rundt.

2.2. Det foreslåede direktiv pålægger medlemsstaterne at supplere den årlige tekniske kontrol med stikprøvekontrol af et repræsentativt udsnit af erhvervskøretøjerne på deres veje hvert år.

2.3. Kontrollen kan finde sted på vejene, i havne, andre steder, hvor køretøjer parkeres, eller, hvad der ofte er tilfældet for køretøjer til offentlig transport, hos vognmanden.

2.4. I forslaget opereres der med en tretrinsprocedure for stikprøvekontrol på vejene:

1) Første trin er en visuel inspektion af køretøjets tekniske tilstand, som udføres af en erfaren motorsagkyndig.

2) Det andet trin omfatter en overfladisk inspektion af det holdende køretøj, herunder kontrol af dokumenter vedrørende køretøjets tekniske stand (dvs. beviset for, at køretøjet har gennemgået den lovpligtige tekniske kontrol).

3) Køretøjerne kontrolleres ved vejsiden for mangler som for megen udstødningsrøg, nedslidte eller beskadigede dæk, hvorvidt lygter og lyssignaler virker, om hastighedsbegrænseren virker, og eventuelt om bremsevirkningen er tilstrækkelig god.

2.5. Hvis køretøjet efter den tekniske kontrol stadig ikke opfylder de tekniske krav og anses for at være farligt for personer i køretøjet eller andre trafikanter, skal køretøjet pålægges et øjeblikkeligt køreforbud på offentlige veje.

3. Generelle bemærkninger

3.1. I tidligere udtalelser har Det Økonomiske og Sociale Udvalg gentagne gange understreget, at fremme af færdselssikkerhed og miljø er en højt prioriteret målsætning.

3.2. ØSU mener, at det foreslåede direktiv kun kan bidrage til realisering af denne målsætning, hvis det udformes med sigte på praksis. Desuden kan medlemsstaterne allerede nu bidrage til at forbedre køretøjernes vedligeholdelse og driftsegnethed ved hjælp af andre foranstaltninger, f.eks. ved at tunge erhvervskøretøjer kontrolleres periodisk afhængigt af deres alder og dermed også af den slitagegrad, der må forventes.

4. Særlige bemærkninger

4.1. Artikel 3

4.1.1. Den kontrol, der kræves i tredje trin i henhold til bilag II, vil efter ØSU's opfattelse være overmåde teknisk krævende og tidsrøvende, hvis den skal gennemføres ved vejsiden.

ØSU foreslår følgende trinvise fremgangsmåde for at sikre, at kontrollen kan gennemføres så effektivt og enkelt som muligt:

»Artikel 3

Stikprøvekontroller på vejene følger en tretrinsprocedure:

1. Først gennemfører en erfaren motorsagkyndig en visuel inspektion af det forbikørende erhvervskøretøj efter vilkårlig udvælgelse.

2. Hvis der under den visuelle inspektion opstår mistanke om, at erhvervskøretøjet er utilstrækkeligt vedligeholdt, foretages der en kortvarig audiovisuel inspektion af det holdende erhvervskøretøjs udstødnings- og lyddæmpningssystem, brændstofsystem, bremsesystem, dæk, lyssignaler og spejle, lastsikring og andet nødvendigt udstyr, lige som der gennemføres en kontrol af erhvervskøretøjets dokumentation, navnlig beviset for, at erhvervskøretøjet har gennemgået den foreskrevne tekniske kontrol i henhold til artikel 2 i direktiv 96/96/EF eller bevis i henhold til artikel 3, stk. 1, i direktiv 96/96/EF for, at erhvervskøretøjet for nyligt er blevet stikprøvekontrolleret. Hvis dokumentationen ikke giver tilstrækkelig sikkerhed for, at erhvervskøretøjet er i god teknisk stand, eller hvis den motorsagkyndige stadig har mistanke om, at køretøjet ikke er trafiksikkert, går kontrollen videre til tredje trin.

3. Hvis de mangler, der er fastslået ved den kortvarige audiovisuelle inspektion, ikke kan afhjælpes på stedet, skal køretøjet efter manglernes udbedring inden for ... dage fremvises på et godkendt kontrolcenter i overensstemmelse med direktiv 96/96/EF med henblik på at lade kontrolcentret attestere, at manglerne er afhjulpet.«

4.2. Artikel 5

4.2.1. Checklisten i bilag I er alt for omfattende. Især punkterne vedrørende køretøjets fører, afsender og modtager kunne udelades. Listen bør dog omfatte følgende punkter vedrørende den audiovisuelle inspektion:

»13. Påpegede mangler

- Manglende bevis på teknisk kontrol i henhold til direktiv 96/96/EF

- Manglende bevis på kontrol af røgtæthed/gasformige emissioner

- Påfaldende forhold:

Udstødnings- og lyddæmpningssystem

Brændstofsystem

Bremsesystem

Dæk

Lygter og lyssignaler/spejle

Lastsikring

Udstyr.«

Kontrolresultatet er for detaljeret. Det bør begrænses til følgende punkter:

»16. Kontrolresultat

- godkendt

- ikke godkendt

- øjeblikkeligt køreforbud.«

4.2.2. Erhvervskøretøjer, der beviseligt vedligeholdes med korte intervaller og kontrolleres periodisk, det være sig frivilligt eller i medfør af nationale regler, bør fritages for yderligere kontroller ved vejsiden.

4.2.3. Artikel 5, stk. 2, kan udgå, da denne bestemmelse nu er omfattet af artikel 3, stk. 3.

4.3. Bilag II

Bilag II bør udgå.

5. Sammendrag og konklusioner

5.1. Det foreliggende direktivforslag giver mulighed for at forbedre erhvervskøretøjers sikkerheds- og miljøegenskaber, hvis det sikres, at der ikke sker nogen forskelsbehandling.

Bruxelles, den 9. september 1998.

Tom JENKINS

Formand for Det Økonomiske og Sociale Udvalg

() EFT L 46 af 17.2.1997, s. 1 (ØSU's udtalelse, EFT C 34 af 12.2.1996, s. 24).

() EFT L 390 af 30.12.1989, s. 18 (ØSU's udtalelse, EFT C 194 af 31.7.1989, s. 24).

() EFT L 318 af 20.11.1991, s. 1 (ØSU's udtalelse, EFT C 269 af 14.10.1991, s. 34).

BILAG til Det Økonomiske og Sociale Udvalgs udtalelse

>REFERENCE TIL EN GRAFIK>